Hvad gør man som teater, når man står og mangler et ægte pandekagehus til en forestilling? Man kontakter naturligvis en af regionens mest kendte kagebagere. I dette tilfælde Beate Stengaard Sørensen - bedst kendt som Beate fra Den Store Bagedyst, der sendes på DR. - Jeg skal lave et pandekagehus til Aalborg Teaters Hans og Grete-forestilling. Der er der jo den her heks ude i skoven, som har et pandekagehus, som Hans og Grete kommer til. Det skal jeg forsøge at illustrere, fortæller Beate Stengaard Sørensen. Eventyret af Brødrene Grimm bliver netop nu fremført på Aalborg Teater, og derfor skal der bruges et pandekagehus til forestillingerne. Sådan et bager Beate Stengaard Sørensen ud af en brunkagedej. - Jeg har ikke lavet super mange pandekagehuse førhen, men jeg synes, at det er vildt sjovt at arbejde med den her type dej, for man kan virkelig lave en helt masse af det. - Jeg synes ikke, at der kan komme for meget pynt på sådan et pandekagehus. Jeg synes virkelig bare, at man skal give den gas med at pynte fuldstændig, som man har lyst til, siger hun. Mange bageopgaver efter DR-program Beate Stengaard Sørensen var med i Den Store Bagedyst i efteråret 2019. I dag arbejder stadig 37 timer som frisør, men efter hendes deltagelse i DR-programmet ved langt flere, hvem Beate Stengaard Sørensen er. Og det kaster også en række bageopgaver af sig. - Jeg tager mange af den her type opgaver ind, fordi jeg synes, at det er virkelig, virkelig sjovt. Og der kommer virkelig mange sjove forskellige tilbud som eksempelvis at lave pandekagehus, stå på messer, lave nogle foredrag og så videre. Så der sker virkelig meget lige nu, forklarer hun. Og spørgsmålet er så, hvad dommerne fra Den Store Bagedyst ville have sagt til pandekagehuset, som Beate har bagt til Aalborg Teater. - Hvis jeg kender dommerne ret, så vil de nok pointere alle de småfejl, der er. Det skal de jo gøre, men overordnet tror jeg, at de vil være meget tilfredse, og de vil synes, at der er det her barnlige præg over det. Jeg er selv tilfreds, og jeg synes, at det er et mega fedt pandekagehus. Der er virkelig kommet masser af farve, spræl og slik på, siger Beate Stengaard Sørensen.

Referat:
Beate Stengaard Sørensen kendt fra Den Store Bagedyst skal levere et brunkagehus til en Hans og Grete-forestilling på Aalborg Teater.